# Henkilöstömuutoksia vapaa-aikatoimessa

Vapaa-ajan asiakkuuspäällikkö, entinen Luvian vapaa-aikasihteeri Maija Penttilä on palannut takaisin parin vuoden äitiysloman ja hoitovapaan jälkeen. Maijan sijaisena toiminut Heidi Helkiö-Mäkelä ei enää työskentele tehtävässään. Iso kiitos Heidille hienosta työstä vapaa-aikatoimessa.

# Kunnan ja järjestön välinen yhteistyö-/kumppanuusmalli ratkaisuna hyvinvointipalveluiden tuottamiseksi

Kuntastrategiassa sekä kuntamme hyvinvointisuunnitelmassa yhtenä painopistealueena on aktivoida kuntalaisia yhteistyössä yhdistysten kanssa. Tämä tarkoittaa yhdistysten osaamisen hyödyntämistä ja yhdistysten toimintakyvyn tukemista kunnan tarjoamin palkkioin/hyödykkein.

Suomen kunnat ovat tehneet erilaisia kumppanuussopimuksia mm. liikuntapaikkojen hoidosta, tapahtumien järjestämisestä, teemakerhojen pitämisestä tai liikuntapalveluiden tuottamisesta. Eurajoella onkin kokemusta tällaisista ”sopimuksista”, mutta selkeä kumppanuusmalli puuttuu. Vapaa-ajan asiakkuuspäällikkö Maija Penttilä on aloittanut liikuntajohtamisen ylemmät korkeakouluopinnot Vierumäellä ja on aloittanut kehittämistyön tekemisen yhteistyö-/kumppanuusmallin luomiseksi. **Tavoitteena olisi kehittää kumpaakin osapuolta** (yhdistykset + kunta) **hyödyttävä kumppanuusmalli palveluiden tuottamiseksi**, jonka avulla saisimme kolmatta sektoria osallistumaan sekä vahvistamaan omia hartioita monipuolisten hyvinvointipalveluiden tarjoamiseksi. Kumppanuus ei ole palvelujen ulkoistamista, vaan kumppanuusavustusta, jolla tuetaan sekä kunnan tavoitteita, että kumppanin omaa toimintaa.

Kumppanuussopimuksen tärkeä osa on miettiä kumpaakin osapuolta hyödyttävä korvaus tehdystä työstä. Sopimuksessa voi olla kyse taloudellisesta tuesta, työpanoksesta tai muusta sovittavasta korvauksesta.

Minkälaisia ajatuksia teillä herää yhdistyksen sisällä? Olisiko teidän yhdistyksellä tai yksityisellä henkilöllä halua toimia kumppanina jonkin palvelun tuotannossa?

Kaikki Eurajoen yhdistykset ovat kutsuttu **Eurajoki hyvinvoinnin edistäjänä-iltaan** **13.11.2018**, jossa on tarkoitus ottaa ensiaskeleet kumppanuusmallin kehittämiseksi. Asia esitetään osana illan ohjelmaa ja työpajojen keskusteluissa päästään heittämään ilmoille ajatuksia kumppanuusmallista.

Voitte myös olla Maijaan suoraan yhteydessä; maija.penttila@eurajoki.fi tai p. 044 431 2502.

# Voimaa Vanhuuteen -toimintaa Eurajoella

Eurajoki on mukana Ikäinstituutin koordinoimassa kärkihankkeessa *Voimaa vanhuuteen.* Toiminnan tavoitteena on ikääntyvien (75+) terveyden edistäminen ja toimintakyvyn tukeminen terveysliikunnan avulla. Kohderyhmänä ovat erityisesti vielä kotona asuvat eurajokelaiset, joiden hyvinvointia, arjen sujumista ja virkeyttä on tärkeää tukea kotona-asumisen mahdollistamiseksi. Toimintaa oli tärkeä kohdentaa kotona asuviin (ei hoivapalvelujen piirissä oleviin) ja sosioekonomisesti heikommassa asemassa oleviin iäkkäisiin, joilla on alkavia toimintakyvyn ongelmia, yksinäisyyttä ja/tai osallistumisvaikeuksia.

Väestötietojen mukaan (*sotkanet v. 2016*) Eurajoella on 888 yli 75-vuotiasta vanhusta, joista 71 henkeä olivat säännöllisen kotihoidon piirissä. Voimaa Vanhuuteen-toiminnan keskeisimmän kohderyhmän piirissä oli 799 ikäihmistä.

Liikunta on helppo, kustannustehokas ja iäkkäille mieluisa tapa vahvistaa terveyttä ja toimintakykyä sekä itsenäistä kotona asumista. Parempikuntoiset ikäihmiset jaksavat olla mukana rakentamassa elinvoimaista kuntaa.

Voimaa vanhuuteen- toiminta Eurajoen kunnassa on pitänyt sisällään:

* Viikoittaiset liikuntaryhmät mm. Voimakoulut, Vire-Lavis, Virinä-jumpat, tuolijumpat ja Muistaks-ryhmät. Ryhmien ohjaamisessa meillä on vertaisohjaajia, joiden apu on kullanarvoista. Liikuntaryhmät löytyvät [www.eurajoki.fi/voihyvin](http://www.eurajoki.fi/voihyvin)
* Toukokuussa 2018 järjestetty Liikuntaraati, jossa ikääntyvillä oli mahdollisuus osallistua ja vaikuttaa oman lähiyhteisönsä ja koko yhteiskunnan toimintaan
* Palveluopas ikäihmisille tuotettiin ja jaettiin kaikkiin talouksiin keväällä 2018
* Vie läheisesi ulos liikkumaan teemaviikko Liikkujan viikolla 17-21.9.18. Liikuntakalenterin ryhmiin sai tuoda ystävän/läheisen tutustumaan ryhmiin. Yhdessä ulkoilevia palkittiin kirjastoilla ja infopisteessä. Lisäksi Kristillisen opiston opiskelijat vetivät ulkojumpan ja ulkoiluttivat/toimivat kävelyseurana vanhuksille. Eteläpäässä tutustuttiin vanhustentalon kaikille avoimeen liikuntapuistoon ja tuolijumpattiin
* Virinää ja Voimaa elämään-tapahtuma järjestettiin syyskuun ensimmäisellä viikolla. Senioreiden ”messutapahtuma” toimii starttina uuteen kauteen. Seniorit saavat tietoa palveluista, turvallisuudesta, toimintakyvyn ja kunnon testaus jne. Tapahtuma on järjestetty v. 2014 lähtien

Haluamme tehdä Voimaa vanhuuteen-toimintaa näkyvämmäksi ja vahvistaa tärkeää toimintaa. Moni yhdistys saattaa olla tietämätön kuntamme osallisuudesta kärkihankkeessa, joten panostamme jatkossa viestintään ja lisäämme tiedonkulkua kunnan sisällä.

# Hyvinvointikaveriksi & hyvää mieltä lisäämään?

Liian moni ikäihminen ei pysty tai uskalla ulkoilla, käydä esim. kulttuuritapahtumissa tai kaupassa yksin. Yhdistämällä kulttuuria ikääntyvien arkeen voimme tarjota mielen ja kehon virkistystä ulkoilemalla, vanhoja maisemia katselemalla tai voimaannuttavia elämyksiä kirkkokonserteissa. Ikääntyvillä tulisi olla mahdollisuus päästä raittiiseen ulkoilmaan ja osalliseksi ympäristön tapahtumia.

Jotta voisimme tarjota ikäihmisille turvallista ulkoilua liikunnan ja kulttuurin parissa, olemme aloittamassa hyvinvointikaveritoimintaa kunnassamme. Eurajoella on jo aiemmin toiminut ikäihmisten ulkoilu- ja virike- ja kulttuurikaveritoimintaa eri muodoissa, mutta tavoitteenamme on yhdistää toiminnot saman nimikkeen alle. Hyvinvointikavereiksi koulutetaan kaiken ikäisiä (yli 16v.) kuntalaisia, jotka voivat toimia kaverina ulkoillessa, konserteissa, liikuntaryhmissä tai vaikka torikäynnillä. Vapaaehtoiseksi ryhtyvät saavat maksuttoman koulutuksen (2x3h), todistuksen ja hyvinvointikaveripassin. Osana Voimaa Vanhuuteen-toimintaa Maija Penttilä on saanut koulutuksen kouluttajaksi toimimiseen.

Olisi erityisen tärkeää, että saisimme yhdistyksiä mukaan vapaaehtoistoimintaan ympäri Eurajokea. Kunta muistaa toimijoita vuosittain pienin muistamisin, mutta työstä saatava molemminpuolinen hyvä mieli on paras palkinto. Ikääntyneitä asuu kylissä ja taajama-alueen ulkopuolella, joissa teillä yhdistysväellä on hyvä tuntemus lähiseudun väestä. Olisiko teillä tiedossa iäkästä, joka kaipaa ulkoiluseuraa ja hyvinvointikaveria? Olisiko Sinulla mahdollisesti aikaa yksi tunti viikossa tai kahdessa viikossa ja lähteä iäkkään kanssa ulkoilemaan? Ensimmäinen koulutus pidetään 10.1.2019. Yhdistyksiä tullaan informoimaan asiasta vielä lähempänä.

# Eurajoen kunnan tunnustuspalkinnot ja stipendit 2018

Eurajoen kunta palkitsee vuosittain menestyneitä urheilijoita, kulttuuri- ja seuratyön tekijöitä sekä ansioituneita nuoria tunnustuspalkinnoilla ja stipendeillä. Kunnan vapaa-aikalautakunta pyytää yhdistyksiltä ja seuroilta ehdotuksia vuonna 2018 palkittavista urheilijoista ja valmentajista**. Ehdotukset lyhyine perusteluineen on toimitettava 30.10.2018 mennessä sähköpostitse vapaa-aikatoimistoon Jarmo Ollille** **jarmo.olli@eurajoki.fi**

Muistin virkistämiseksi palkinnot jaettiin viime vuonna seuraavasti:

Kilpaurheilumalja ja stipendi Tuure Mäntynen. Kuntoliikuntamaljan sai Sirpa Sepponen. Ansioituneina seuratyöntekijöinä palkittiin Ville-Petteri Ismälä, Päivi Tähtinen, Maire Huppunen, Heta Rohila ja Jussi Salo. Lisäksi lautakunta muisti kansallisen tason menestyksestä pesäpalloilijoita ( Venla Olli, Susanna Uusitalo, Sonja Töyrylä, Tinja Töyrylä) sekä jääkiekkoilijoita ( Niko Ervasti, Lauri Sikoniemi). Vuoden suorituksella huomioitiin elvyttäjinä kunnostautuneet Jaana Lahdenmaa ja Timo Katajisto. Vuoden kuntosuorituksella palkittiin Miika Lahtela.

Ansioituneina nuorina palkittiin stipendillä koiranesittäjä Bellarina Nurminen, keilaajat Taru Heikku ja Tiina Heikku, pesäpalloilija Jimi Rajala sekä Janika Santala. Ansioituneina nuorten parissa toimijoina palkittiin Jari Syren sekä Walkers-vapaaehtoiset Tauno Alinen (stipendi) ja Raija Majaneva. Kulttuurityön ansioista palkittiin stipendillä/ kunniakirjalla Arvi Elomaa, Mervi Salonen, Leena Falttu, Kari Jussila, Heikki Hermonen sekä nuorisosoittokunnan soittajat Tino Brigatti, Lilian Raja-Aho, Johanna Taulu ja Tomi Tyykilä.

# Eurajoki 150 vuotta

Eurajoki viettää 150v juhlavuotta vuonna 2019. Yhdistykset voivat toiminnassaan ottaa tämän juhlavuoden mukaan, miten kenenkin toimintaan sopii.